Straatmyl nie weer droommyl | Netwerk24
Straatmyl nie weer droommyl
Dwayne Philander van die Universiteit van die Wes-Kaap het die Dagbreek-straatmyl gewen in 'n tyd van 4:14:98. Foto's: Francois Lombard
Die sewende Dagbreek-straatmyl wat verlede Woensdagaand 8 Maart as deel van die US Woordfees gehou is, was weer eens 'n groot sukses. Perfekte weersomstandighede, een van die mooiste roetes in Suid-Afrika in Victoriastraat en massa-deelname het bygedra tot 'n suksesvolle byeenkoms.
In die afwesigheid van die verdedigende kampioen, Johan Cronjé (wat weens 'n operasie nie sy titel verdedig het nie), is 'n nuwe kampioen gekroon. Die wenner in die elite-afdeling was Dwayne Philander van die Universiteit van die Wes-Kaap wat die wedloop in 'n tyd van 4:14.98 gewen het. Llewellyn Groeneveld was tweede met 'n tyd van 4:17.21 en Casper Labuschagne derde met 'n tyd 4:18.47.
Die vroue-afdeling is gewen deur die Matie Yvonne Steenkamp met 'n tyd van 5:17.7. Die naaswenner was Gianni Marais met 'n tyd van 5:34.7 en Megan Odendaalsrus 5.38.
Dié Dagbreek Straatmyl-wedloop het kategorieë vir skole, vroue, mans, skaatsplankryers en die elite-kategorie vir mans. Sowat 300 mense het daaraan deelgeneem.
Geen atleet kon die nuwe trofee vir 'n droommyl wen nie. Om die trofee te wen, moet atlete 'n myl in onder 4 minute hardloop. Die enigste droommyl is twee jaar gelede in die straatmylfees gehardloop.
Die enigste droommyl van die dag is opgestel deur die skaatsplank-wenner Troon van der Riet met 'n tyd van 3:49:5. Die skole-wedloop het ook gegroei in deelname met mooi ondersteuning van Hoërskool Strand en Hoërskool Bellville. Die gebrek aan deelname deur plaaslike skole was teleurstellend.